Matkahuolto tarjoaa joulukuun yhtenä päivänä bussilippuja piparkakkuja vastaan. Monen yllätykseksi lippuja on tarjolla vain 500, esimerkiksi Helsingissä 30 ja Oulussa 10. Yhtiö pahoittelee mahdollisia väärinkäsityksiä ja on valmis tarvittaessa pohtimaan lippujen määrää uudelleen.

Mistä on kyse? Monen yllätykseksi Matkahuollon Piparinen matkalippu -kampanjassa ilmaisen lipun saa vain 500 nopeinta

Lippuja on tarjolla esimerkiksi Helsingissä 30 ja Oulussa 10

Erityisesti nuoret ovat innostuneet kampanjasta ja leiponeet piparkakkuja esimerkiksi Kokkolassa

Yhtiö pahoittelee mahdollisia väärinkäsityksiä ja on valmis tarvittaessa pohtimaan lippujen määrää uudelleen.

Yle Keski-Pohjanmaan toimitukseen yhteyttä ottanut kokkolalaisäiti kertoo, että erityisesti nuoret ovat olleet innostuneita kampanjasta. Matkoja on suunniteltu esimerkiksi Tampereelle ja Ouluun.

– He ovat laittaneet rahaa taikinaan ja leiponeet jo jättipossut. Me olemme olleet siinä uskossa, että kaikki halukkaat saavat bussilipun piparkakkua vastaan. Harmittaa erityisesti, kuinka paljon nuoret pettyvät, kun matkasuunnitelmat kariutuvat. Heillä ei ole varaa matkustella kovinkaan usein, kokkolalaisäiti harmittelee.

Joulukuun 17. päivä järjestettävä piparkakkukampanja on näkynyt vahvasti myös sosiaalisessa mediassa. Moni on julkaissut Facebook-sivuillaan kuvan valmiista piparkakusta ja matkasuunnitelmistaan.

Kovan suosion vuoksi kaikille halukkaille ei kuitenkaan välttämättä riitä ilmaislippuja. Piparkakulla lipun saa 500 matkustajaa. Esimerkiksi Helsingissä, Turussa ja Tampereella lippuja on tarjolla jokaisessa 30 – esimerkiksi Kokkolassa ja Oulussa kummassakin 10.

– Taitaa kyllä huomiselle suunniteltu matka sukulaisille peruuntua. Aamullahan sinne pitäisi mennä jonottamaan, jos lipun haluaa. Tämä tuntuu huijaukselta, kokkolalainen nainen sanoo.

Lisää piparilippuja?

Matkahuollon liiketoimintapäällikkö Jukka Ylitalo uskoo, että aamupäivällä liikkeellä olevilla on hyvät mahdollisuudet lipun saamiseen.

Yritetään parhaamme mukaan joustaa, mutta näillä määrillä lähdemme nyt liikkeelle. Jukka Ylitalo, liiketoimintapäällikkö

– Me olemme pitäneet tietoa lippujen rajallisuudesta koko ajan mukana tiedottamisessa. Ihan tarkkoja määriä asemittain ei ole kuitenkaan aiemmin kerrottu.

Ylitalo pahoittelee väärinymmärryksiä.

– Yritetään parhaamme mukaan joustaa, mutta näillä määrillä lähdemme nyt liikkeelle. Toivon ihmisten ymmärtävän, että emme kuitenkaan voi koko Suomen matkustamista ilmaiseksi kustantaa.

Suurelta joukolta tieto lippujen rajallisuudesta on mennyt ohi. Ovatko tiedottaminen ja markkinointi siis ontuneet?

– No saattaa olla, jos tieto ei ole jossakin paikoissa mennyt läpi. Varmaan pystytään vähän joustamaankin, en usko että siinä mitään isompaa ongelmaa tulee.

Matkahuolto järjestää Piparinen matkalippu -kampanjan tänä vuonna ensimmäistä kertaa.

*Kia-Frega Tyynismaa / Yle *